ঢাকা-চট্টগ্রাম মহাসড়কের প্রকল্পের ব্যয় চতুর্থ দফায় ৬২৭ কোটি টাকা বাড়িয়ে ৩ হাজার ৮১৬ কোটি ৯৪ লাখ নির্ধারণ করা হয়েছে। এর আগে ২০১৩ সালের ৩১ মার্চ তৃতীয় দফা ঢাকা-চট্টগ্রাম চারলেন প্রকল্পের ব্যয় বাড়ানো হয়। সে সময় ৭৮০ কোটি ১২ লাখ টাকা বাড়িয়ে প্রকল্প ধরা হয়েছিল ৩ হাজার ১৯০ কোটি ২৯ লাখ টাকা। ২০১২ সালের ১৮ ডিসেম্বর দ্বিতীয় দফায় বিশেষ সংশোধন করলে ঢাকা-চট্টগ্রাম চারলেন প্রকল্পের ব্যয় দাঁড়ায় ২ হাজার ৪১০ কোটি ১৭ লাখ টাকা। এর আগে ২০১০ সালের ২৭ জানুয়ারি প্রকল্প ব্যয় প্রথম দফা সংশোধন করা হয়। সে সময় ব্যয় বেড়ে দাঁড়ায় ২ হাজার ৩৮২ কোটি ১৭ লাখ টাকা। আর ২০০৫ সালের ২৬ ডিসেম্বর অনুমোদনের সময় ঢাকা-চট্টগ্রাম চারলেন প্রকল্পের ব্যয় ধরা হয় ২ হাজার ১৬৮ কোটি ৩৮ লাখ টাকা। অর্থাৎ চার দফায় প্রকল্পটির ব্যয় বেড়েছে ১ হাজার ৬৪৮ কোটি ৫৬ লাখ টাকা বা ৭৬ শতাংশ ব্যয় বৃদ্ধি করা হয়েছে। গত ১৬ ফেব্রুয়ারি প্রধানমন্ত্রী শেখ হাসিনার সভাপতিত্বে জাতীয় অর্থনৈতিক পরিষদের নির্বাহী কমিটির (একনেক) বৈঠকে অগ্রাধিকারে থাকা এই প্রকল্পের মেয়াদের পাশাপাশি ব্যয় বাড়ানোর প্রস্তাব অনুমোদন করা হয়।